梅花
作者：王令
朝代：宋

paragraphs: 風吹冬暖變春暖，江梅艶艶横新枝。
經年不逢間何久，忽此相遇如有期。
初開珊珊尚寂寞，仙人綴佩懸瑶璣。
後日重来不可辨，漫漫月樹留寒輝。
清香芬敷去何遠，可惜不使蝶得知。
遊人爭至無日夜，對之但笑果喜誰。
不知春工用何術，摶造萬物皆可爲。
得非各使出所巧，約與鬭競合一時。
不然裁剪未易給，鞭役衆鬼寜不噫。
終年成功財幾日，旋亦墮壞良可悲。
傳聞昔時大烹享，九牛合鼎羊豕隨。
一取所實薦滋味，神啜不吐人食宜。
安知後世無所用，兒嚼不美還棄之。
古今萬事皆若此，爲爾繞樹成嗟咨。